amanoisuno/poetBack huggingface dataset:
挽董儒仲二首  其二 王珪 
復憶同遊處，經春在武林。湖光浮鷁净，山木坐猿深。事往唯詩在，悲來託夢尋。朋知零落盡，投老若爲心。
濮安懿王夫人挽詞二首  其一 王珪 
王族親無儗，皇圖慶有歸。神樞曾感電，仙寢忽藏衣。正祚尊仁統，新阡祔濮圍。朝廷恩稱義，孝奏豈天違。
濮安懿王夫人挽詞二首  其二 王珪 
曉望青嵩道，仙雲滿畫輪。黄龍盤吉仗，翠鳳繞哀珉。千古徽音在，三川王氣新。寂寥餘故壠，瑤草又逢春。
春日郊外 王珪 
十里烟郊晝景和，春閒流水渌生波。樓前人意望無盡，柳上風光来最多。雨歇隴雲猶漭瀁，草薫村燕自經過。匆匆歸路迎殘照，尚得桑間駐玉珂。
池亭月下獨坐 王珪 
遊雲銷盡月當空，危坐西軒快水風。往恨忽從中夜起，賞心難與故人同。鼠驚琴匣聞餘響，螢度蓮塘見亂紅。星薄漏稀猶不寐，寒聲通夕戰疏桐。
月夜有寄 王珪  洞庭湖
莎階切切思寒螿，爽籟泠然露氣凉。半夜雲高蟾噴暈，一秋風緊桂飄香。鳥驚危樹棲無定，人倚空樓望更長。遙憶洞庭南去客，葉翻波急駐歸艎。
雷塘晚歸 王珪 
塘梢黯黯夕雲低，蒼莽荒原望四迷。海日光寒銜島樹，江潮聲暴壓城鼙。喬林風勁横鵰眼，淺草霜亁快馬蹄。戰血未收邊戍苦，玉龍誰爲一提携。
夜意 王珪 
泬寥爽澈游氛收，淡河如掃凝不流。影過遠水雁侵月，目斷故鄉人倚樓。黄葉半林霜送曉，悲笳一曲風横秋。江南幾載未歸客，燈寂帳寒心正愁。
遊山寺 王珪 
寒日征驂懶復回，經宵仍喜駐巖隈。徑盤幽迹遙知鹿，林逗清香定有梅。曉影痩猿窺澗溜，夜聲肥栗託爐灰。我心非動我非靜，白足禪僧無妄猜。
書四望亭 王珪 
軒然獨到碧峰頭，萬里青霄入寸眸。日夜松聲如雨急，古今山色與雲浮。廢朝風物依依在，客路江波滚滚流。漢輦已沉江樹老，天涯寂寞下歸舟。
客感 王珪 
行子征驂去易迷，故鄉回首在天涯。春心南陌風光遠，曉夢西樓月影遲。沈客带寛無奈痩，阮生車斷不勝悲。花狂蝶亂家園晚，何事東歸竟未期。
夏夜宿江亭有懷 王珪 
夜衝江浦始停舟，天際蕭騷急雨收。枕上月華清到曉，簟間風意冷如秋。一溪碧水懷歸意，九陌紅塵倦旅遊。待得星稀城角斷，舊酲消盡起新愁。
京口遇大風 王珪 
虹蜺赫奕射中天，怒竅風號勢塕然。雲翼扶摶彌九萬，海帆飛迅越三千。鯢嘘駭浪時開闔，鰲負靈山或泝沿。安得琴高控雙鯉，一驅霾曀靜洪淵。
遊賞心亭 王珪 
六朝遺跡此空存，城壓滄波到海門。萬里江山来醉眼，九秋天地入吟魂。于今玉樹悲歌起，當日黄旗王氣昏。人事不同風物在，悵然猶得對芳樽。
四并亭 王珪 
蹛林初躍玉羈旋，已覺芳菲近日邊。塞上臙脂侵酒面，江南寒食落尊前。魂迷一水花臨浦，醉入東風絮滿天。金谷更饒春色好，四難猶恐負華年。
樓上會友述懷 王珪 
烟城疏雨隔斜陽，一上危樓睇大荒。原憲自貧非苦病，次公未飲已多狂。江帆來往年光度，驛堠東西客意長。公至和中首陳建，儲之策白居易晚。
聞琵琶 王珪 
夜拍水雲非故鄉，未聞終曲已凄凉。舟中月白寒江闊，馬上酸風紫塞長。思婦有懷停别杵，征人無語對清觴。平時不見秦城役，餘韻空傳戰壘荒。
秋雨 王珪 
秋容浩蕩夕雲高，旻宇蕭然絕一毫。漢塞草平嘶牧馬，越溪風急送歸舠。天衢夜失清蟾魄，海國寒飛白鷺濤。誰共危樓凌爽氣，左持樽酒右持螯。
友生失意 王珪 
夢到天閽寤翼傷，拂衣歸去樂江鄉。丈夫豈識原非病，丞相應嗤盖有狂。失馬未須嗟北塞，過關重約使南陽。君知韝上雄飛日，秋勁霜嚴始一翔。
題道錄陳景元中太乙宮種玉軒 王珪 
一住仙祠絕世塵，庭前種玉已嶙峋。朝昏龍虎常聽法，左右瓊瑤自逼人。翠鳳有時翻瑞影，銀蟾通夕墮清津。黄金絡馬何年醉，得去同遊幾洞春。
留題吳仲庶省副北軒畫壁兼呈楊樂道諫院龍圖三首  其一 王珪  洞庭湖
文書滿眼紛紛裏，忽覺滄波起荻洲。紅日不知華省暮，扁舟如下洞庭秋。林泉傲物非無約，軒冕拘人此未休。與拂素塵尋絕景，羡君瀟灑特遲留。
留題吳仲庶省副北軒畫壁兼呈楊樂道諫院龍圖三首  其二 王珪 
誰將畫手分平遠，幾度曾窺雁鶩洲。六月炎風方病暑，五湖烟景已迎秋。班趨規地來常晚，詩入籠紗思未休。爲惜主人林下意，暮鐘沉閣尚應留。
留題吳仲庶省副北軒畫壁兼呈楊樂道諫院龍圖三首  其三 王珪 
聞道北窗開繪境，偶來歸思滿滄洲。卷簾宿鳥驚初旭，隔浦疏林似舊秋。夢憶清溪知幾曲，醉尋危磴欲三休。何時又賜通中枕，與對雲山盡日留。
金陵懷古二首  其一 王珪 
懷鄉訪古事悠悠，獨上江城滿目秋。一鳥带烟來别渚，數帆和雨下歸舟。蕭蕭暮吹驚紅葉，慘慘寒雲壓舊樓。故國凄凉誰與問，人心無復更風流。
金陵懷古二首  其二 王珪 
控带洪流古帝城，欲尋舊事半榛荆。六朝山色青終在，千古江聲恨未平。設險邱陵荒蔓草，壓邨桑柘接新畊。十年重到無人問，獨立東風一愴情。
登懸瓠城感吴季子 王珪 
將軍戈甲從天下，丞相旌旗匝地來。堪笑怒螳猶强臂，不知蟄戶欲驚雷。咄嗟武相深冤洗，指顧山東治境開。吏部聲名千古在，斷碑何處卧蒼苔。
三鄉懷古 王珪 
清洛東流去不還，漢唐遺事有無間。廟荒古木連空谷，宫廢春蕪入亂山。南陌絮飛人寂寂，孤城花落鳥關關。登臨幾度遊人老，又對東風髩欲班。
登海州樓 王珪 
城外滄溟日夜流，城南山直對城樓。溪田雨足禾先熟，海樹風高葉易秋。疏傅里閭尋故老，秦皇車甲想東遊。客心不待傷千里，檻外風煙盡是愁。
新亭 王珪 
獨上新亭怨不勝，荒城搖落暮烟凝。翠筠無限悲湘水，玉碗空聞泣茂陵。秋館樹寒風戰葉，夜樓人散雨飄燈。紫臺路遠關山隔，回首陰雲幾萬層。
涿州 王珪 
涿州亭下柳依依，誰折長條送客歸。曉月未消燕戍酒，春雲初拂漢臺衣。玉堂社燕宜先入，沙磧晴鴻己半飛。回首青山欲千里，行人猶自馬騑騑。
冀館春夕見月 王珪 
甚寵無如使牡行，曾同萬里聽秋聲。黄金臺下嘶宛馬，木葉山前度漢旌。纔到關南逢雁盡，重来海上見波平。故人臨月應相望，一夕寒光特爲明。
正月五日與館伴耶律防夜燕永壽給事不赴留别 王珪 
萬里來持聘玉通，今宵賓燕爲誰同。鐃歌自醉天山北，漢節先隨斗柄東。半夜騰裝吹朔雪，平明躍馬向春風。使車少别無多戀，只隔燕南一信中。
被詔考制科呈胡武平內翰三首  其一 王珪 
奉詔金門草聖題，平明趨過殿西墀。宫牀賜筆宣名早，赭案焚香上策時。朝論只應收畯傑，皇心非不監安危。玉堂詞客承恩久，幾度曾來醉御巵。
被詔考制科呈胡武平內翰三首  其二 王珪 
清曉華芝度景陽，凝嚴又許對西廂。通宵客夢聞鈞吹，幾日朝衣带御香。東觀圖書經屢讀，舊溪桃李見新芳。三千文字皆奇册，飽死侏儒詎足量。
被詔考制科呈胡武平內翰三首  其三 王珪 
忝班清禁接嚴徐，詔侍延英訪對初。滄海烟霞連太液，丹霄日月近雕輿。明廷已奏安危策，紫府誰將姓字書。從此青雲知有路，致君材業不應疏。
靴淀除夕之會呈王原叔給事燕唐卿諫議 王珪 
歲華相逐走燕塵，此夕覉懷暫一申。把手豈辭三處酒，别家看作二年人。因逢塞雁驚來信，却憶江梅贈去春。莫向天涯憂白髪，東風猶與到關新。
元日呈原叔給事唐卿諫議 王珪 
欲曉東風拂面來，征驂初喜共春回。九天應下階庭拜，萬蟄先驚漢地雷。冷徹貂裘須護節，和侵氊屋莫窮杯。出疆慷慨男兒事，未信霜顔便一摧。
戲呈唐卿 王珪 
行到鹿兒山更峭，八千歸路可勝勞。長安日遠思親髮，紫漢星回促使軺。曉磴雲濃藏去驛，陰崖冰折斷前橋。覉懷一夕猶難遣，况是辭家九十朝。
莫京甫知事有臺掾之辟賦詩識别二首  其一 王珪 
烈士思酧國士知，雲霄羽翼政相期。人言雅望臺中妙，我識壮懷天下奇。自是英才爲世用，由来了事笑兒癡。回頭說向虞羅軰，鵠舉鸞鶱可得覊。
莫京甫知事有臺掾之辟賦詩識别二首  其二 王珪 
蘭生空谷混荆榛，不礙幽香到處聞。幕府才流推謝掾，宣州賓客憶崔羣。清懷疊陣三秋月，行槖雙溪一片雲。白髪書生何以報，慚君出力衛斯文。
胡則大學士滿秩趨京賦詩爲贈 王珪 
一室蕭然數卷書，三年冷掾出無驢。每因芳草憂鵜鴂，苦詠塲苗羡白駒。俗吏何嘗知大體，清朝方急用真儒。燕臺從去流聲實，見說諸公誦子虛。
訪别成獻甫經歷時新拜西臺御史之命二首  其一 王珪 
江上秋風吹繡衣，客槎西上渺天涯。得爲李御平生願，一識荆州是别時。柏署行分秦地月，棠陰好在召南詩。日邊消息長安近，佇聽朝趋上玉墀。
訪别成獻甫經歷時新拜西臺御史之命二首  其二 王珪 
寒露迎風一段冰，高標孤映宛之濱。人言飈擊須鷹隼，我喜時清覩鳯麟。佇看仙班朝北極，暫移星節照西秦。皇華禮樂君恩重，好訪巔崖慰遠民。
又上監察御史 王珪 
一札興賢聖化新，觀光上國已彬彬。右文幸際休明世，奉詔猶須牧守臣。鵜鴂不爲芳草計，鷦鷯似畏罻羅人。軺車到處天恩遍，祗有儒林欠得春。
普净院避暑呈陸子履學士 王珪 
九衢車馬囂囂地，偶過禪房得暫閒。畏景未移天正午，凉風己到殿中閒。瓜餘玉筯蠲煩肺，冰滿銀壺照病顔。元和以前張榜南，院東墻向晚斗城。
東樓 王珪 
漢家宫省青槐下，信斷鰲峰日易斜。應爲能言鏁鸚鵡，翻愁無思學楊花。風波滚滚驚人事，文字孳孳老歲華。偶向東樓望春色，歸心不覺到天涯。
呈永叔書事 王珪 
詔書初捧下西廂，重棘連催暮鑰忙。綠繡珥貂留帝詔，紫衣鋪案拜宸香。卷如驟雨收聲急，筆似飛泉落勢長。十五年前出門下，最榮今日預東堂。
再召至龍圖閣觀書 王珪 
君王又詔蓬莱宴，三閣崔嵬壓海鼇。翠玉装輿容扈蹕，黄金塗紙看揮毫。堯文自與星辰爛，漢殿常依日月高。四十年来無此會，恩深不覺醉仙醪。
較藝書事 王珪 
日薄寒雲下結鱗，忽馳詔騎絕飛塵。麻衣半犯秦關雪，魚鑰横催漢署春。黄紙貼名書案密，堂梨雕字賦題新。高材頃刻聞天下，誰是墻東冠榜人。
仁字卷子 王珪 
文昌清曉漏聲疏，曾看飛泉落筆初。詩入池塘似靈運，賦傳宫殿學相如。春官不下真朱點，陰注將成淡墨書。見說丹臺名第一，蘂章須詔侍嚴徐。
信字卷子 王珪 
春闈只恐有遺材，據案重將信字開。白石謾應歌寗角，黄金枉是起燕臺。侵更競看倉惶筆，薄晚誰啣毷氉杯。文字須從勤苦得，莫霑雙淚向塵埃。
較藝將畢呈諸公 王珪 
文昌宮裏柳依依，誰折長條贈我歸。雨潤紫泥昏詔墨，風吹紅蘂上朝衣。玉堂燕子應先入，朱閣楊花已半飛。寒食未過春景熟，好同天陌去騑騑。
較藝書事再呈永叔并同院諸公 王珪 
小雨班班拂曉除，新禽格磔静相呼。眼窺夜卷千花碧，肺渇春盤幾露珠。只見樓頭飄落絮，不知門外長青蕪。玉階未放金書榜，誰識秦關舊棄繻。
聞喜燕上贈狀元葉祖洽 王珪 
黼座親臨唱第初，宴嬉猶及苑花餘。清廂特訪安危策，紫府應將姓字書。御酒連傾金鑿落，宫牀曾賜玉蟾蜍。從來晁董多奇論，三日英豪亦未疏。
呈景仁偶書 王珪 
昔對芳樽常感慨，今同華髪半蕭疏。唐家一代成青史，漢殿多年誦子虛。丹鳳春裁西掖詔，白麻夜草北門書。幾時却奉承明謁，玉蘂花邊並直廬。
呈景彝偶書 王珪 
一從奉詔銀臺路，下馬成詩奪鳯毫。東觀已陪窺秘籙，南宫又接較羣髦。芝封紫掖文章貴，星近端門氣象高。今是漢廷三獨坐，夜吟猶許醉春醪。
舟行述懷寄公儀 王珪 
昔陪畫省對春菲，今日逢春未得歸。灼灼海棠誰復折，差差燕子又還飛。清尊須惜良辰共，白髪俄驚萬事非。昨夜淮山好風月，爲君中夕促瑤徽。
又寄公儀四首  其一 王珪 
紫掖新書換使符，春晴紅旆照行艫。曾持白簡風何厲，更伏青規論益孤。月露清吟應到骨，江山别夢欲成圖。聞教雙鶴先歸去，還到遼城似舊無。
又寄公儀四首  其二 王珪 
又擁雙旌去守蒲，波從天上泛歸艫。青雲慷慨逢辰早，白髪逶迤事主孤。薄宦多端非我素，清吟終日是君圖。錦江春色年年好，憶把遊人醉袖無。
又寄公儀四首  其三 王珪 
千里行行近帝都，拍堤新浪喜衘艫。天涯芳草春過盡，樓北浮雲客望孤。醉倚東風輕萬事，夢留滄海阻歸圖。爲憐何遜多才思，還信休文带減無。
又寄公儀四首  其四 王珪 
花撲行人柳蔭渠，每逢嘉趣爲停艫。留連一水風光暮，悵望今宵月影孤。漢槖暫持来法從，臯禽還引上仙圖。中條侯騎知非遠，肯盡都門别酒無。
新城寄瓦橋郭太傅 王珪 
冰天行絕駕歸軺，十里清烟望界橋。此夕離音留使節，一心上苑看晴霄。燕雲逐馬逢春斷，朔雪霑衣入塞銷。寄語當時四并客，東風應已徧柔條。
寄公闢 王珪 
念昔都門手一携，春禽争向苧蘿啼。夢回金殿風光别，吟到銀河月影低。舞急錦腰迎十八，酒酣玉醆照東西。何時得遂扁舟去，雪棹同君訪剡溪。
上元 王珪 
昔年今日從宸遊，綵仗紛紛已御樓。半夜衆星來紫極，一春萬火縱丹丘。玉欄曾侍看山久，翠醁仍酣賜醴優。錦帳宵寒薰易歇，夢魂直欲到天頭。
自述 王珪 
少從客路千波轉，老入流年萬事疏。野鶴定知乘寵誤，春冰多愧踐名虚。幾思漢殿金盤露，恣閲蓬山綠字書。未報君恩成白髪，翻然江海羡吾廬。
恭和御製上元觀燈 王珪 
雲消華月滿仙臺，萬燭當樓寶扇開。雙鳳雲中扶輦下，六鼇海上駕山來。鎬京春酒霑周燕，汾水秋風陋漢材。一曲昇平人共樂，君王又進紫霞杯。
依韻和章樞密景靈宫奉安列聖神御 王珪 
清都鐃吹犯宵寒，寶帳雲龍度帝關。禁蹕忽傳天直北，仙山元在海中間。九門日月蒙嘉氣，六殿衣冠繪晬顔。翠輦歸來朝獻罷，千官齊拜未央班。
依韻和賈直孺舍人初春祠左太乙二首  其一 王珪 
嚴祠初綴漢墀班，爚爚珠熉照幄寛。玉殿威神来帝福，紫垣風骨敵春寒。芝華擁盖陰猶合，桂醑流觴飲欲殘。拂曉東風迎馬首，鳴珂歸背月珊珊。
依韻和賈直孺舍人初春祠左太乙二首  其二 王珪 
太乙靈宫近帝都，夕迎丹節下層虚。方從宣室承釐後，更約浮邱把袂初。文藻自高鵷掖詔，姓名應冠蘂臺書。我慚昔預祠春客，曾夢鈞天侍燕胥。
依韻和梅聖俞從登東樓三首  其一 王珪 
萬燈初燒寶龍山，御路先迎綵仗還。紫極躔星來帝所，仙風逓管落人間。芳醪欲泥追嘉節，紅燭翻驚照病顔。曾從宸遊燕雙闕，夢魂通夕繞嚴關。
依韻和梅聖俞從登東樓三首  其二 王珪 
五雲扶闕對南山，風獵丹邱燒影還。鳯盖斗回天北畔，瑤臺直到海中間。漏寒錦帳遲歸夢，波暖金鍾艷醉顔。誰在玉樓歌未足，林梢春鳥已關關。
依韻和梅聖俞從登東樓三首  其三 王珪 
雲日暉暉下碧山，誰從滄海宴初還。香車轣轆紅塵裏，紫闕岧嶤瑞氣間。午夜笙歌移法曲，滿城桃李鬭朱顔。金吾不禁天街鼓，獨有文闈已上關。
和林喬年學士普净院避暑 王珪 
汩汩紅塵倦往還，偶來偷得似僧閒。一心自别清凉處，萬事如經夢寐間。盡日禪房揮玉麈，幾時仙嶺對冰顔。知君有術消煩暑，旋琢瓊瑤出道山。
和聖俞春雨 王珪 
雲飛寒影欲千層，暝雨兼風斷復增。羃羃池臺空鏁樹，蕭蕭簾幕更飄燈。歸將春晚花應笑，老入年來酒易凌。溝水東西人悵望，錦書雖襞爲誰憑。
依韻和元參政喜雨四首  其一 王珪 
歲旱連春與俗憂，忽興嘉雨徧羣州。郊禾薿薿青如積，宫瓦差差翠欲流。良弼爲霖辜宿望，神僧作霧應精求。西成喜有登年候，况此新晴見麥秋。
依韻和元參政喜雨四首  其二 王珪 
瑤津禱雨見皇憂，誰約金仙下帝州。樓閣繞雲千地湧，魚龍噓水五天流。至精自與三靈契，殊例終緣萬宇求。柄國老臣無異術，但將嘉蔭續陽秋。
依韻和元參政喜雨四首  其三 王珪 
紫殿宵祈感聖憂，玉毫曾降梵王州。慈深三界雲常聚，法徧諸天雨自流。襏襫趂耕皆帝力，汙邪滿載爲民求。年年睿澤霑羣物，愧未酬恩鬢已秋。
依韻和元參政喜雨四首  其四 王珪 
君心常與下民憂，嘉應爲霖詎一州。夢繞金人雲氣滿，笑回玉女電光流。己成沃野千箱望，豈事靈壇屢舞求。邊粟定儲三百萬，臯蘭何必預防秋。
和元参政喜雪 王珪 
千里同雲向夕繁，風迎嘉雪臘前翻。紫壇轉仗回馳道，玉律驚灰入奉元。半夜桂花飄碧海，先春柳絮撲朱門。萬方巳有豐年號，不惜當筵醉御樽。
次胡則大賦雪韻 王珪 
凍雀無聲風葉乾，坐來飛霰灑窗寒。梅花歲歲如相待，瓊樹朝朝不厭看。邑犬倉皇驚越俗，崖松偃亞老秦官。衰顔不作安仁様，一任斜吹上鬢端。
又次韻 王珪 
吟邊莫放酒杯乾，玉樹瓊樓不奈寒。授簡誰當梁苑賦，泛舟聊作剡溪看。但知盈尺占豐歲，豈爲無氊笑冷官。想得題詩呵凍硯，固應清興入毫端。
和石昌言舍人酬王景彝學士雪霽有懷 王珪 
寒霙飛斷九門深，日上扶桑海氣沈。初見雲端浮紫闕，忽驚塵外列瑤林。芝封詔墨春生潤，綺結官錢夕帯陰。官職聲名君自有，何妨更絕郢中吟。
和劉原父舍人雪霽早朝 王珪 
琪樹無聲粉蘂圓，岧嶤雙闕射雲鮮。寒交玉珮趨三殿，曉拜珠旒下九天。仙仗影翻初照月，高門塵絕欲生烟。燕餘寶陌騰歸馭，更爲都人賦有年。
依韻和宋次道龍圖館閣暴書 王珪 
五雲迎曉禁廬開，不及華衣曳老萊。寶藏發函金作界，仙醪傳羽玉爲臺。己逢天上非常景，更約人間第一材。白首廟堂終乞去，明年此會定應來。
依韻和張文裕龍圖賀執政入東西府詩 王珪 
微生巾褐本蒿萊，叨遇優賢府第開。雲繞連甍依象闕，玉調清管下鈞臺。幾年憶共鵷鴻侣，今日慚非柱石材。莫訝門庭光采盛，金輿親屈帝尊來。
又依韻和吳樞密上史館王相公西府偶成 王珪 
潭潭相對府中居，見說論交二紀餘。喜賜御花新燕後，憶乘天馬並遊初。公期異日還伊水，我合窮年老石渠。早晚相從掛雙紱，午橋春雨看園蔬。
依韻和吳樞密上王相公同召赴資政殿聽讀詩義感事 王珪 
清曉陳經秘殿中，關睢首化屬周公。人穿豹尾班初上，日轉螭頭講未終。述作雖尋前聖遠，討論猶待後賢通。漢廷無更矜他說，自有匡衡發帝聰。
依韻和吳樞密正月二日留題曾侍中齋閣 王珪 
昨日春風變舊年，連珂來訪紫芝仙。三朝元仗鴻鈞手，萬里今同不繫船。壽酒一傾人共醉，賜書千軸子多賢。從前身退如公少，莫把長竿憶渭川。
和景彝正月二十八日偶書 王珪 
樹含春色明兼暗，雲带朝寒去復還。未有燕回羅幕上，不知人在玉樓間。吟魂幾遶青山曲，醉夢多遊紫府關。待得歸時花未老，莫因寥落起愁顔。
和景彝對花 王珪 
林梢拂暁禽初哢，門外經春柳自搖。可嘆流年催白髪，便将幽意屬芳條。玉杯放酒成蕭索，錦帳留燈照寂寥。任是名園更風雨，殘枝須插醉明朝。
依韻和景彝觀刑部廳燕侍郎畫山水二首  其一 王珪 
昔人曾此憐幽壁，醇墨今留隱約間。猶帯驚波下滄海，常迎爽氣入朝山。苔文半染風霜古，鳥影時過歲月閒。誰更瀟湘移雨竹，滿軒疏灑翠成斑。
依韻和景彝觀刑部廳燕侍郎畫山水二首  其二 王珪 
秋曹壁上奇山水，官冷尤將野趣宜。翠竹忽逢行盡處，白雲相伴看多時。于今絕筆誰還識，當日清吟亦欠詩。猶喜一来重拂拭，慚無佳句續君辭。
和三司蔡君謨內翰麞猿蘆雁屏二首  其一 王珪 
麞猿未省京華見，畫筆新傳思入神。綠野春深将戱子，空山月午掛吟身。只應有夢須懷土，却爲無機不避人。我愛林泉舊時景，常来此處暫相親。
和三司蔡君謨內翰麞猿蘆雁屏二首  其二 王珪 
江蘆初老渡新鴻，誰把高情托畫工。索索西風尉寒羽，蕭蕭殘日伴疏叢。漁舟欲下灘聲急，談麈重揮暑氣空。身在計庭歸未得，毎将秋思入圖中。
依韻和蔡參政導洛 王珪 
浩浩洪河一派收，亘山回洛駭陰虬。錦張客幔從隋去，龜負神書入宋流。波急滿川跳萬鯉，氣温銷凍運千舟。誰言伯禹能行水，不見當時爲帝謀。
依韻和蔡樞密山藥 王珪 
鳳池春晚綠生烟，曾見高枝蔓正延。常伴兔絲留我篋，幾隨竹葉泛君筵。誰言御水傳名久，須信睢園得地偏。纔獲靈根便親植，一番新葉已森然。
依韻和蔡相公宣賜金橘 王珪 
翠芳亭畔曉霜寒，朱實離離覆御欄。况是園林都未有，初無塵土略相干。黄欺晚菊垂金砌，圓並明珠落鈿盤。珍重九霄新賜得，好同仙露薦朝餐。
依韻和蔡相公侍燕集英殿詩 王珪 
春風又侍瑤池宴，帝子初臨黼座傍。花覆衣冠多喜氣，雲扶宫殿滿榮光。仙人來獻重輪曲，丞相仍裁湛露章。身老太平殊未報，年年更得奉君觴。
依韻和景仁聞喜席上作兼呈司馬君實內翰 王珪 
奉詔華林事最榮，門前幾度放門生。三朝遇主惟文翰，十榜傳家有姓名。碧海蟠桃和露重，丹山雛鳳入雲清。詩書教子終須立，篋裏黄金一顧輕。
依韻和景仁寄河中公儀龍圖 王珪 
錦江回日應迢遞，聞道秋來已到城。南省深沉春又鎖，東樓悵望雨中情。河聲欲轉吞鼙鼓，山色初明照旆旌。别後新詩有多少，鍾嶸那得爲君評。
和公儀上馬 王珪 
太微星畔鏁中臺，五歲重叨第衆材。桃李更饒當日盛，詠觴尤喜一春陪。賦成英俊無過漯，詩似神仙並姓梅。拂曉便隨新榜出，九門風景馬前來。
和公儀飲茶 王珪 
北焙和香飲最真，綠芽未雨带旗新。煎須卧石無塵客，摘是臨溪欲曉人。雲疊亂花爭一水，鳯團雙影貢先春。清風未到蓬莱路，且把吟甌伴醉巾。
和公儀送白鷴于永叔 王珪 
清風樓古琴三尺，玉蘂花飛酒幾缸。月窟憐君霜兔獨，金莖誇我露禽雙。白鷴浴雪來春檻，古瓦涵星送曉窗。悵望紫微池上鳯，主人才品自經邦。
和永叔出省有日書事 王珪 
青葱嘉樹鎻連甍，閒憶東樓望遠情。禁壘曉烟浮舊色，御溝春水潄新聲。杯盤冷落留芳草，簾幕陰沉聽亂鶯。漢殿未傳紅蠟燭，到家猶得趁清明。
依韻和永叔戱書 王珪 
良辰并與賞心難，偶對清樽且共歡。夢憶江湖無奈遠，吟牽月露不勝寒。曲逢郢雪須歌盡，漏繞宫花幾聽殘。朝鎻樓臺空悵望，欲將春恨託飛翰。
依韻和王宣徽冬燕 王珪 
丞相華堂燕斝飛，君恩自與衆心期。魯臺况值書雲後，漢殿仍經喜雪時。便有東風來翠幕，别翻新曲度瑤池。可傷衰病無才思，欲續高吟愧色絲。
劉損齋主簿見示遊廣教和劉朔齋詩次韻 王珪 
紅葉村邊白板扉，林間剥啄愧新知。離居自信難同俗，載酒何時許問奇。黄蘖人亡空有寺，錦袍仙去更無詩。知君此日登臨意，不比兒曹飽腹嬉。
依韻和曾侍中謝二府相顧 王珪 
年年常過平津館，解組歸来苦未羸。曉日初臨金闕動，春風正與玉杯期。三公就第誰同壽，丞相傳經自有兒。感舊不辭今日醉，江湖思去已多時。
聞种諤米脂川大捷 王珪 
神兵十萬忽乘秋，西磧妖氛一夕收。疋馬不嘶榆塞外，長城自起玉關頭。君王别繪凌烟閣，将帥今輕定遠侯。莫道無人能報國，紅旗行去取凉州。
依韻和蔡樞密岷洮恢復部落迎降 王珪 
河湟形勝厭西陲，忽覺連營列漢旂。天子坐籌星兩兩，將軍歸旆印纍纍。稱觴别殿傳新曲，衘璧名王按舊儀。江漢一篇猶未美，周宣方事伐淮夷。
和元厚之平羌 王珪 
詔收新土鳯林東，四百年來一戰功。葱嶺自横秦塞上，金城還落漢圖中。輕裘坐款無遺策，折箭來庭有舊風。零雨未濛音已捷，不勞歸旅咏周公。
滕學士移河朔 王珪 
五鼓聲沈曉色回，北馳馬首望燕臺。舊趨武帳清光近，新會仙山秘典開。人惜憇棠餘愛遠，帝忻借箸密謀來。邊城消盡還兵喜，誰敵陽關决勝才。
送陸子履修撰出守澶淵 王珪 
金門學士富才華，又擁雙旌照水涯。海日三竿隨放仗，春風五馬去如花。帳兵夜握龍泉濕，舞女朝垂錦带斜。君看有唐賢太守，風流常是屬詩家。
送富郎中守蘇州 王珪 
綠綈傳詔下天畿，驛馭駸駸擁使麾。境上人瞻司馬節，里中晝耀買臣衣。賓帷華履侵宵會，農野朱轓带雨歸。方有壯圖深許國，庾園無計戀芳菲。
送富郎中守蘇州 王珪 
綠綈傳詔下天畿，驛馭駸駸擁使騑。境上人瞻司馬節，里中晝耀買臣衣。賓帷華履侵宵會，農野朱轓带雨歸。方有壯圖深許國，庾園無計戀芳菲。
送吳仲庶待制出守長沙 王珪  洞庭湖
畫船催鼓送將行，一醉離觴下玉京。延閣漏閒空紫槖，洞庭波起獵紅旌。曾冠獬廌姦回讋，却佩龍泉種落驚。莫向江城嘆卑濕，賈生不似使君榮。
送元厚之待制出守福唐 王珪 
南擁旌旗照海傍，甘泉新第從臣章。三休華閣窺天象，幾日朝衣带御香。溪水雙流隨畫楫，茘枝初綠映雕觴。頒春莫向常思嶺，歸夢先應到帝鄉。
送向防禦出守淮陽 王珪 
漢符新寄近天畿，便别晨班下曙扉。金印旋成龜左顧，瑤箱嘗認燕雙歸。春風滿野紅旌駐，夜雨侵筵翠斝飛。况是韋平有家學，須將名譽敵恩輝。
送程公闢給事出守會稽 王珪 
越州太守何瀟灑，應爲能吟住集仙。雪急紫濛催玉勒，日長青瑣聽薰絃。一時冠盖傾離席，半醉珠璣落彩牋。自恨君恩渾未報，五湖終負釣魚船。
送何聖從龍圖將漕河東 王珪 
平明捧詔未央宫，全晉山河九曲東。官着繡衣驚曼倩，文傳錦里壓揚雄。紅旌照日鄰天上，玉劍横秋入塞中。每下銀臺南畔路，風塵那復舊時同。
送汪叔志赴平江州同知 王珪 
鵠袍纔卸便牙緋，笑我山中芰製衣。姓字兩回香桂籍，聲華一日動天扉。政有霜螯須别駕，待呼巴菊壽慈闈。千古岳陽登覽地，好詩相寄莫相違。
奉詔赴瓊林苑燕餞太尉潞國文公出鎮西都 王珪 
都門秋色滿旌旗，祖帳容陪醉御巵。功業特高嘉祐末，精神如破貝州時。匣中寶劍騰霜鍔，海上仙桃壓露枝。昨日更聞褒詔下，别刊名姓入烝彝。
瓊林苑御筵送致政太師潞國文公歸西洛 王珪 
祖燕催移玉殿班，都人齊向苑傍看。古來少有三師退，天下曾將大器安。綠野春深花更好，石樓夜午月應寒。塵埃抖擻無餘事，却憶磻溪舊釣竿。
和致政太師潞國文公以賜燕玉津園感恩述懷 王珪 
玉符初解自逍遙，暫駕安車近九霄。無限高名齊少室，不言休績在三朝。好披雲氅呼遼鶴，忽把仙巾換漢貂。御苑清明開特燕，莫辭仙醴勸金蕉。
資善堂御筵送太子少保致仕李柬之歸西京 王珪 
紫閣飛章謝寵名，離筵特地敞宫楹。杯深御酒先成醉，衣拂京塵頓覺清。少室舊遊窺玉霤，甘盤餘訓薄金籯。誰言疏傅東歸盛，不得君王一餞行。
資善堂御筵送尚書刑部侍郎致仕李受歸廬山 王珪  庐山
都門車馬動行塵，詔集華堂寵退臣。延閣带經爲舊老，商山擕杖作歸人。燕回天上還侵晚，夢入江南已見春。曾抱遺弓泣陵土，此生無復犯龍鱗。
送范景仁正議致政歸潁昌 王珪 
十年漢殿辭榮去，潁水今歸作故鄉。曾賦洞簫真蜀客，能吟夜雨勝何郎。放懷雲外追黄鵠，别夢春深過玉堂。可惜當年挂冠早，華星不及到文昌。
送公闢給事自州致政歸吳中 王珪 
青瑣仙人解玉符，秋風一夜滿江湖。曾歌郢水非凡曲，未掃旄頭負壯圖。終日望君天欲盡，平生知我世應無。扁舟定約元宫保，瀟灑蓮涇二大夫。
送僧惠思歸錢塘 王珪 
城邑喧喧非所依，忽生秋思滿巖扉。晨跌未雨千花落，晚渡臨風一錫飛。定有魚龍窺供鉢，應無塵土上禪衣。寶文聖偈誰爲解，只恐林泉亦暫歸。
送人東歸 王珪 
會稽新綬振恩輝，故里人瞻晝錦歸。驪馬在門歌祖席，彩絲當膝戲親闈。霜天夕霽丹楓老，水國秋深紫蟹肥。遶閣雲山吟有助，高談終日訟筩稀。
挽霸州文安縣主簿蘇明允 王珪 
岷峨地僻少人行，一日西來譽滿京。白首只知聞道勝，青衫不及到家榮。元猿夜哭銘旌過，紫燕朝飛挽鐸迎。天祿校書多分薄，子雲那得葬鄉城。
贈太師中書令魯國曾宣靖公挽詞二首  其一 王珪 
熠熠台符切太微，滿朝文物盡光輝。曾扶聖日攀雲上，便向春風解組歸。一代衣冠矜閥閲，同時父子筦樞機。人生富貴誰難致，八十如公自古稀。
贈太師中書令魯國曾宣靖公挽詞二首  其二 王珪 
璧宫人去水潺潺，帝輦空臨淚一潸。白玉薦樽陪廟食，黄金灑翰落碑顔。星辰掩靄移天上，桃李芬芳滿世間。門外沙堤何日盡，只應陰施在銀山。
工部尚書致仕王懿敏公挽詞 王珪 
慷慨當年論太平，諫書雖在已塵生。三秋勝氣横金甲，半夜離歌掩玉笙。庭下綠槐空自老，匣中長劍爲誰鳴。壯圖未就冠先掛，從此無由聽履聲。
贈侍中李良定公挽詞 王珪 
悲簫忽犯曉樓鐘，樽酒應非昔餞同。家貴曾還金鉞寵，時清不見玉關功。佳城蔓草千年閉，後院繁絃一夕空。唯有平陽舊池館，依然芳樹倚東風。
贈太子少師元章簡公挽詞 王珪 
天子思賢共政塗，中台前日得真儒。正看浴鳳來雖晚，不覺冥鴻去已孤。曉月猶臨千里梓，春風又卷五雲圖。誰過南蕩青山下，只恐高名自古無。
贈禮部尚書邵安簡公挽詞 王珪 
獨騎箕尾去凌虚，枉駕追鋒作召車。衣褐誰陳定羌冊，汗青猶載立儲書。春風澤國吟牋冷，夜雨溪堂燕豆疏。曾向江湖握君手，相從朝路一華胥。
贈太尉呂惠穆公挽詞 王珪 
秦川歸騎照山紅，不覺悲簫起暮風。天上紫樞深北斗，人間金印獨三公。漢庭樽俎奇謀在，隴首旌旂殺氣空。見說韋平有家學，莫將文字葬墳中。
刑部侍郎致仕王熙仲挽詞 王珪 
解組歸來歲月侵，應無塵土上華簪。猶聞别鶴山中怨，忽送冥鴻日外沉。洧水于今寒露起，漢臺依舊白雲深。與君曾論平生事，不覺臨觴淚滿襟。
贈禮部侍郎宋次道挽詞 王珪 
平日朝廷重老儒，何人奕葉在青途。吟牋夜月驚皴兔，談麈春風落寶珠。金石誰新三代樂，丹青空上兩京圖。可憐東觀書垂就，不得君前萬歲呼。
題齋宮 王珪 
鄰雞未動曉驂催，又向靈臺飲福杯。自笑治聾知不足，明年强健更重来。
小桃 王珪 
小桃常憶破正紅，今日相逢二月中。自是粉闈人未識，莫因花晚笑春風。
和公儀小桃絕句 王珪 
粉闈飄雪對清晨，二月桃花始見春。莫向東風恨開晚，鳳城猶有未歸人。
和梅公儀琴高魚同聖俞 王珪 
三月江南花亂開，青溪曲曲水如苔。琴高一去無蹤跡，枉是漁人尚見猜。
依韻和元參政正月十九日候聚廳移刻未至口占絕句 王珪 
日下龍樓禁漏疏，朝衣猶自覆熏爐。五房人退文書静，閒看河州瑞麥圖。
依韻和吳相公南郊春晴題齋宮壁絕句 王珪 
玉津馳馬柳風斜，雨急金鱗走御沙。南畝農民望新霽，不勞雲意苦相遮。
依韻和吳相公聞南宮放榜喜雨即事絕句 王珪 
紫掖清晨捧號來，門前桃李占先開。滿城風雨逢寒食，更聽春巖第一雷。
依韻和范景仁內翰留題子履草堂二首  其一 王珪 
門前車馬走塵埃，偶到東園眼暫開。鼇嶺鳳池人去後，不知載酒又誰來。
依韻和范景仁內翰留題子履草堂二首  其二 王珪 
聞君築圃多奇植，紅蘂黄花落又開。惟有庭前歲寒竹，時時雙鳳下飛來。
題李右丞王維畫雪景絕句 王珪 
微生江海一閒身，偶上青雲四十春。何日扁舟載風雪，却將簔笠伴漁人。
送程公闢刑部出守南昌 王珪 
鍾陵從昔號名州，綠髮仙郎作郡侯。波送蛟龍歸海上，雲隨旌旆落天頭。
淮上阻雪寄梅公儀龍圖 王珪 
淮上驚波欲去難，更逢春雪下雲端。思君一夜如千里，手把瓊枝不奈寒。
思鄉嶺 王珪 
曉入燕山雪滿旌，歸心常與雁南征。如何萬里沙塵外，更在思鄉嶺上行。
杏壇坊 王珪 
幾年文字齒將刓，駟馬今遊一駐鞍。自笑不如虎賁士，翻令捉臂笑儒冠。
市駿坊 王珪 
平昔君王事勝遊，日斜滄海尚停輈。千金駿骨今誰顧，死駕鹽車亦未休。
摸斗嶺 王珪 
戴斗疆陲省識華，更憑重阜切天涯。安知玉殿開閶闔，日月星辰在帝家。
虎北口 王珪 
來無方馬去無輪，天險分明限一津。願得玉龍横十萬，榆關重識故封人。
會仙石 王珪 
奉使羣材笑拍肩，玉漿春酒已酡然。當時曾舐淮南鼎，亦恐兹山自有仙。
失題  其一 王珪 
華省當時綠鬢郎，金樽美酒醉紅芳。今日對花不成飲，春愁已與草俱長。
失題  其二 王珪 
初見迎春識春新，欲揷迎春驚春半。朱門深鎖不知春，苒苒年光暗中換。
立春內中帖子詞 皇帝閣 其一 王珪 
北地凝陰盡，千門淑氣新。年年金殿裏，寶字貼宜春。
立春內中帖子詞 皇帝閣 其二 王珪 
麗日凝丹闕，光風拂紫闈。欲知春色早，先上赭黄衣。
立春內中帖子詞 皇帝閣 其三 王珪 
雲捧樓臺切絳霄，太平天子未央朝。帝家春色年年好，萬壽觴前奏九韶。
立春內中帖子詞 皇帝閣 其四 王珪 
禁沼冰開跳錦鯉，御林風暖囀黄鸝。金輿未下迎春閣，折遍名花第一枝。
立春內中帖子詞 皇帝閣 其五 王珪 
丹門瑞霧紫濛濛，日到蓬萊正殿東。只看御爐香欲起，珮環齊響半天中。
立春內中帖子詞 皇帝閣 其六 王珪 
春入東郊曉望明，霏霏新兩點初成。野農豈解知堯力，唯喜年來壠易耕。
立春內中帖子詞 皇后閣 其一 王珪 
正道儀中閫，柔風表六宮。一傾春日酒，萬壽與君同。
立春內中帖子詞 皇后閣 其二 王珪 
未染仙人杏，偏柔帝女桑。應知蠶事早，不獨鬭年芳。
立春內中帖子詞 皇后閣 其三 王珪 
平橋御水破冰痕，忽覺東風徧九門。誰道帝家春不早，椒房昨夜已先温。
立春內中帖子詞 皇后閣 其四 王珪 
迎得韶光入壽杯，披香華殿倚雲開。只應王母瑤池宴，又送新春寶勝來。
立春內中帖子詞 皇后閣 其五 王珪 
雪殘宮瓦欲生烟，已覺風光變舊年。應自東皇報春後，又扶君德進忠賢。
立春內中帖子詞 温成皇后閣 其一 王珪 
御柳依然綠，宮苔取次生。黄鸝深處語，不似舊時聲。
立春內中帖子詞 温成皇后閣 其二 王珪 
平昔歌聲斷，凝塵滿畫梁。昭陽新奏曲，誰得奉君觴。
立春內中帖子詞 温成皇后閣 其三 王珪 
遙聞碧海有三山，雲鎻瓊樓日月閒。花下玉顔常不老，也應春色勝人間。
立春內中帖子詞 温成皇后閣 其四 王珪 
宮樹沉沉鎻玉扉，東風猶是度羅幃。此身不及春來燕，又向披香殿裏飛。
立春內中帖子詞 夫人閣 其一 王珪 
翠縷争垂柳，紅酥旋點花。林中都未有，疑是舊年華。
立春內中帖子詞 夫人閣 其二 王珪 
玉殿聞春到，羅衣照地紅。君恩深漢帝，不惜舞東風。
立春內中帖子詞 夫人閣 其三 王珪 
綵燕迎春入鬢飛，輕寒未放縷金衣。苑中忽報花開早，得從鑾輿向晚歸。
立春內中帖子詞 夫人閣 其四 王珪 
金縷新幡翠鳳翹，側商催酒轉宮腰。玉欄風急花零亂，始覺春寒第一朝。
立春內中帖子詞 夫人閣 其五 王珪 
月殘鳷鵲雪離離，禁裏春風自有期。曉憶梅花誰爲折，從來不許下瑤墀。
端午內中帖子詞 皇帝閣 其一 王珪 
萬里關山静，清陰滿塞榆。如何金殿裏，猶獻辟兵符。
端午內中帖子詞 皇帝閣 其二 王珪 
瑞日浮丹闕，仙雲滿玉輿。更傳長命縷，寶曆萬年餘。
端午內中帖子詞 皇帝閣 其三 王珪 
泰一扶皇運，真人感赤精。更逢端午節，君德萬方明。
端午內中帖子詞 皇帝閣 其四 王珪 
御醑璩杯白，仙風羽扇清。靈符不須進，漢壘已銷兵。
端午內中帖子詞 皇帝閣 其五 王珪 
萬里来珍貢，風瀾静四溟。魚龍驚咒水，神霧忽生庭。
端午內中帖子詞 皇帝閣 其六 王珪 
波生碧海露晨曦，争剽菖蒲集御巵。見說太平無沴氣，山中叢艾獨生遲。
端午內中帖子詞 皇帝閣 其七 王珪 
采絲纒糭動嘉辰，浴殿風生畫扇輪。拂曉千門放金鑰，玉階還有謝衣人。
端午內中帖子詞 皇帝閣 其八 王珪 
沈沈三殿燕華紳，雲覆端門瑞氣新。晝漏未移天正午，此時兼有日重輪。
端午內中帖子詞 皇帝閣 其九 王珪 
御柳重重午影圓，薫風時泛舜琴絃。六宮競進長生縷，天子垂衣一萬年。
端午內中帖子詞 皇帝閣 其一○ 王珪 
禁幕無風日正亭，侍臣初賜玉盤冰。不知翠輦遊何處，應在瑤臺第一層。
端午內中帖子詞 皇帝閣 其一一 王珪 
翠華初到玉池遊，笑指宮人按櫂謳。湘水英魂在何處，猶教終日競龍舟。
端午內中帖子詞 皇帝閣 其一二 王珪 
御池風暖水如鱗，争看蘭舟競渡人。應是君王好忠直，至今猶爲弔孤臣。
端午內中帖子詞 太上皇后閣 其一 王珪 
兩儀坤載厚，四海母儀深。願上菖花酒，年年聖子心。
端午內中帖子詞 太上皇后閣 其二 王珪 
漢殿炎風少，輕凉已動衣。每来觀織室，不許夜停機。
端午內中帖子詞 太上皇后閣 其三 王珪 
仙艾垂門綠，靈絲遶戶長。何人握彤筦，金殿紀多祥。
端午內中帖子詞 太上皇后閣 其四 王珪 
有德名終大，無爲福自延。更聞天子孝，薦术助長年。
端午內中帖子詞 太上皇后閣 其五 王珪 
寶縷千祥集，靈符百疫犇。天人無限福，未老見曾孫。
端午內中帖子詞 太上皇后閣 其六 王珪 
複道青槐合，琱盤碧李新。百靈扶繡戶，不假艾爲人。
端午內中帖子詞 太上皇后閣 其七 王珪 
池邊草色迎人綠，庭下榴花照地紅。曉獻瑤觴千萬壽，鳴梢聲入寶慈宮。
端午內中帖子詞 太上皇后閣 其八 王珪 
水風吹殿送微凉，竹葉金盤糭子香。試向躍龍門上望，不教車馬勝南陽。
端午內中帖子詞 太上皇后閣 其九 王珪 
釵頭艾虎辟羣邪，曉駕鮮雲七寶車。宴罷瑤池紅日晚，歸来零亂滿宮花。
端午內中帖子詞 太上皇后閣 其一○ 王珪 
浮雲仙殿切昭回，甘露通宵滴玉杯。金鎻纔開團扇入，聖神天子問安來。
端午內中帖子詞 太上皇后閣 其一一 王珪 
平明三殿進觴初，玉女傍邊捧道書。探得長生太清籙，同扶皇歷萬年餘。
端午內中帖子詞 太上皇后閣 其一二 王珪 
幾年退樂紫房居，天下猶傳還政書。玉案焚香讀黄老，人間宮殿午陰初。
端午內中帖子詞 皇后閣 其一 王珪 
玉作仙家殿，都無暑氣侵。猶裁葵葉扇，常有愛君心。
端午內中帖子詞 皇后閣 其二 王珪 
繭館桑陰合，新絲已上機。憂勤不知暑，親織衮龍衣。
端午內中帖子詞 皇后閣 其三 王珪 
金屋風光别，仍逢令節新。争傳九子糭，皇祚續千春。
端午內中帖子詞 皇后閣 其四 王珪 
五月炎風熾，憂勤紫掖中。催裁恤刑詔，曉下未央宮。
端午內中帖子詞 皇后閣 其五 王珪 
侍兒清曉進仙裳，玉筦齊調奉帝觴。應有瑤箱舊時燕，直隨歌舞到昭陽。
端午內中帖子詞 皇后閣 其六 王珪 
君王初幸集靈臺，碧藕催花海上開。見說一房皆百子，鳳銜雙蒂幾時來。
端午內中帖子詞 皇后閣 其七 王珪 
君王未带赤靈符，親結雙龍獻寶珠。更與宮娥花下看，工夫還似外邊無。
端午內中帖子詞 皇后閣 其八 王珪 
水晶宮殿曉風微，天女乘雲獻玉衣。誰把輕綃裁畫扇，直疑雙鳳向人飛。
端午內中帖子詞 皇后閣 其九 王珪 
夕然辟惡仙香度，朝結延年帝縷成。願上玉宸千萬壽，薫風常泛舜絃聲。
端午內中帖子詞 皇后閣 其一○ 王珪 
紫閣曈曨隱曉霞，瑤墀九御薦菖華。何人又進江心鑑，試與君王却衆邪。
端午內中帖子詞 夫人閣 其一 王珪 
金縷黄龍扇，蘭芽翠釜湯。君王回浴殿，步輦自生香。
端午內中帖子詞 夫人閣 其二 王珪 
繞臂雙條達，紅紗晝夢驚。連吹紫雲曲，不及晚籹成。
端午內中帖子詞 夫人閣 其三 王珪 
綠艾初垂戶，青菰已薦觴。人歸宮殿午，偏覺晝陰長。
端午內中帖子詞 夫人閣 其四 王珪 
畫栱無塵乳燕飛，薰風時復度羅衣。君王避暑蓬莱殿，向晚笙歌簇輦歸。
端午內中帖子詞 夫人閣 其五 王珪 
日長珠箔漏聲稀，團扇新裁越女機。進罷采絲三殿晚，萬年枝上亂鶯飛。
端午內中帖子詞 夫人閣 其六 王珪 
後苑尋青趁午前，歸来競鬭玉欄邊。袖中獨有香芸草，留與君王辟蠧編。
端午內中帖子詞 夫人閣 其七 王珪 
火雲時節促金刀，旋捲珠簾剪絳綃。天上莫將塵世比，房櫳都未覺炎歊。
端午內中帖子詞 夫人閣 其八 王珪 
偶從選入侍仙都，歌舞常承玉殿呼。欲謝君恩却無語，心前笑指赤靈符。
端午內中帖子詞 夫人閣 其九 王珪 
一様紅裙試舞斜，階前妒盡石榴花。明朝知是天中節，旋刻菖蒲好辟邪。
宮詞  其一 王珪 
花裏宮鶯曉未啼，千牛仗下報班齊。銀袍五百趨龍尾，天子臨軒賜御題。
宮詞  其二 王珪 
洛陽新進牡丹叢，種在蓬莱第幾宮。壓曉看花傳駕入，露苞方拆御袍紅。
宮詞  其三 王珪 
一片桃花一片春，夜来風雨落紛紛。多情更逐東流水，還作高唐夢裏人。
宮詞  其四 王珪 
碧桃花下試枰棋，誤算籌先一着低。輸却鈿釵雙翡翠，可勝重勸玉東西。
宮詞  其五 王珪 
燕去燕来閒白晝，花開花落送黄昏。年年好景春風妒，夢裏鉛華濕淚痕。
宮詞  其六 王珪 
侍輦歸来步玉階，試穿金縷鳳頭鞋。階前摘得宜男草，笑插黄金十二釵。
宮詞  其七 王珪 
瑤臺夜滴金莖露，水殿凉生玉枕風。卧看星河歸閣晚，月斜疏影轉梧桐。
宮詞  其八 王珪 
簾旌風捲綠波流，繡扇紅鸞五綵樓。撮角茶床金釘校，暗花香印錦紋頭。
宮詞  其九 王珪 
臨明一陣梨花雨，夢隔珊瑚斗帳明。後苑樂聲催引駕，春衫初試覺身輕。
宮詞  其一○ 王珪 
燕子初来語更新，一聲聲報內家春。遙聞春苑櫻桃熟，先進金盤奉紫宸。
宮詞  其一一 王珪 
盆山高疉小蓬莱，檜柏屏風鳳尾開。綠遶金階春水闊，新分一派御溝来。
宮詞  其一二 王珪 
內苑宮人學打球，青絲飛控紫驊騮。朝朝結束防宣喚，一様珍珠絡轡頭。
宮詞  其一三 王珪 
夜深獨倚欄干角，玉笛横吹弄月明。餘響度雲無處覓，人間聞得兩三聲。
宮詞  其一四 王珪 
新學琵琶曲破成，仙韶第一已知名。朱絃未落黄金撥，玉腕先聞動釧聲。
宮詞  其一五 王珪 
太尉洮岷破敵迴，腰垂金带入關来。殿前獻壽天顔喜，花覆千官拱御杯。
宮詞  其一六 王珪 
元夕星燈照露臺，六宮歌吹出雲来。夜深翠輦歸金殿，十里迴廊錦帳開。
宮詞  其一七 王珪 
後苑歸来月上初，天歌吹引六鸞輿。春風料峭餘寒重，猶索金函覽奏書。
宮詞  其一八 王珪 
金雞竿下龍旂動，萬國華夷拜冕旒。十二門開傳詔急，祥雲捧日在樓頭。
宮詞  其一九 王珪 
數騎紅籹曉獵還，銷金羅韈縷金環。佯佯走馬穿花過，拂拭雕弓對御彎。
宮詞  其二○ 王珪 
晚来東殿放笙歌，外院池亭得暫過。深炷爐香登月榭，欄干西角拜姮娥。
宮詞  其二一 王珪 
中宮賜雪玉成峰，滴露堆寒冷照空。三十六瑣明月夜，姮娥渾在水晶宮。
宮詞  其二二 王珪 
兩班齊賀玉關清，新奏熙州曲破成。畫皷連聲催攧遍，內人多半未知名。
宮詞  其二三 王珪 
內庫新函進御茶，龍團春足建溪芽。黄封各各題名姓，賜入東西兩府家。
宮詞  其二四 王珪 
博士當年教玉筝，六宮誰敢鬭新聲。如今舊曲無心理，寶柱一行秋雁横。
宮詞  其二五 王珪 
宮人捧硯臨香案，一幅春綃展素霞。玉筯彎環題御篆，風雲金殿起龍蛇。
宮詞  其二六 王珪 
銀盆着水灑球塲，馬嚼衘聲立兩行。齊上玉鞍随仗列，粟金腰带小牌方。
宮詞  其二七 王珪 
三殿飛雲禁鑰開，風從天上送春来。諸藩玉帛朝元日，齊獻南山萬壽杯。
宮詞  其二八 王珪 
黄昏鎻院聽宣除，翰長平明趁起居。撰就白麻先進草，金泥降出內中書。
宮詞  其二九 王珪 
魚藻宮中淑景長，鴨頭新水御池塘。奇花深院門門閉，總被春風漏洩香。
宮詞  其三○ 王珪 
石刻蛟螭扶繡柱，金盤龍鳳走雕楹。萬年枝上流鶯囀，屏掩春山夢不成。
宮詞  其三一 王珪 
紅濕春羅染御袍，透簾三丈日華高。金針玉尺裁縫處，一對盤龍落剪刀。
宮詞  其三二 王珪 
內家宣賜生辰宴，隔夜諸宮進御花。後殿未聞公主入，東門先報下金車。
宮詞  其三三 王珪 
端午生衣進御床，赭黄羅帕覆金箱。美人捧入南薫殿，玉腕斜封綵縷長。
宮詞  其三四 王珪 
選進仙韶第一人，纔勝羅綺不勝春。重教按舞桃花下，只踏殘紅作地裀。
宮詞  其三五 王珪 
侍女争揮玉彈弓，金丸飛入亂花中。一時驚起流鶯散，踏落殘英滿地紅。
宮詞  其三六 王珪 
七寶欄干白玉除，新開凉殿幸金輿。一溝泛碧流春水，四面瓊鈎搭綺疏。
宮詞  其三七 王珪 
山樓彩鳳栖寒月，宴殿金麟吐御香。蜀錦地衣呈隊舞，教頭先出拜君王。
宮詞  其三八 王珪 
天外明河翻玉浪，樓西凉月湧金盆。香銷甲乙床前帳，宮鎖玲瓏閉殿門。
宮詞  其三九 王珪 
西風欹葉撼宮梧，早怯秋寒着繡襦。玉宇無人雙燕去，一彎新月上金樞。
宮詞  其四○ 王珪 
夜寒金屋篆烟飛，燈燭分明在紫微。漏永禁宮三十六，燕回争踏月輪歸。
宮詞  其四一 王珪 
曉吹翩翩動翠旂，爐烟千疉瑞雲飛。何人奏對偏移刻，御史天香隔繡衣。
宮詞  其四二 王珪 
金井秋啼絡緯聲，出花宮漏報嚴更。不知誰是金鑾直，玉宇沉沉夜氣清。
宮詞  其四三 王珪 
內庭秋燕玉池東，香散荷花水殿風。阿監採菱牽錦纜，月明猶在畫船中。